কলম্বিয়ায় আদিবাসীদের বিরুদ্ধে সহিংসতা

সাম্প্রতিক দশকগুলিতে কলম্বিয়ার আদিবাসীরা অবিশ্বাস্যরকম সহিংসতার শিকার হয়েছে, যার মধ্যে রয়েছে সশস্ত্র গোষ্ঠীর দ্বারা গণহত্যা থেকে শুরু করে আদিবাসী সক্রিয় কর্মী এবং রাজনীতিবিদদের লক্ষ্যবস্তুতে পরিণত করে হত্যা। কলম্বিয়ার উৎপত্তিলগ্ন থেকে আদিবাসী ভূমিতে খনিজ, ফসল এবং জ্বালানি সম্পদ— সংঘাত সৃষ্টির অন্যতম কারণ হিসেবে কাজ করেছে এবং আজও আদিবাসীদের বিরুদ্ধে সহিংসতাকে ইন্ধন জোগাচ্ছে। কলম্বীয় সংঘাতের প্রেক্ষাপটে, আদিবাসী অধিকার কর্মীদের প্রতি সহিংসতা আরও বেড়েছে ২০১৬ সালে সরকারের সাথে একটি শান্তি চুক্তির পর থেকে। এই চুক্তির পর থেকেই বিভিন্ন জায়গার সশস্ত্র গোষ্ঠীগুলো নিজেদের মধ্যেই দাঙ্গা শুরু করেছে। যার মধ্যে বেশকিছু জায়গায় সরকারের নিয়ন্ত্রণ নেই বললেই চলে। ফলে সহিংসতার মাত্রাও বেড়েছে। কলম্বিয়ার কিছু অঞ্চলে, সক্রিয় কর্মীদের হত্যার একটি কারণ হলো এই বিশ্বাস যে তারা কোনো বিরোধী সশস্ত্র গোষ্ঠীর সঙ্গে কাজ করছে। অন্যান্য ক্ষেত্রে, এর কারণ হচ্ছে সক্রিয় কর্মীরা কোকেন ফসলকে খাদ্য-প্রদায়ী ফসল দিয়ে প্রতিস্থাপনের পরিকল্পনার সমর্থন করে যা মাদককে ঘিরে তৈরি হওয়া অর্থনিতির প্রসার কমিয়ে দিচ্ছে। আরেকটি কারণ হিসেবে বলা যায় সংঘাতে আত্মসাৎ হওয়া জমি পুনরুদ্ধারের পরিকল্পনা সমর্থন করা।

২০২১ সালে, জেনোসাইড ওয়াচ সমগ্র কলম্বিয়ায় গণহত্যা জরুরি অবস্থা জারি করে এবং জানায় যে গ্রামীণ এলাকায় সহিংসতার ফলে আদিবাসী গোষ্ঠীগুলি অসমভাবে ক্ষতিগ্রস্ত হচ্ছে; তাদের নিজেদের পূর্বপুরুষের জমি থেকে উচ্ছেদ করা হচ্ছে, যা পরে সশস্ত্র গোষ্ঠীগুলির কার্যকলাপের অর্থায়নের জন্য কোকেন উৎপাদনে ব্যবহৃত হচ্ছে।

 পটভূমি 
আমেরিকা মহাদেশে স্পেনীয় উপনিবেশ স্থাপনের শুরু থেকেই কলম্বিয়ার আদিবাসীরা দিনের পর দিন ধরে ঔপনিবেশিকদের দ্বারা শোষিত হয়ে আসছে। আদিবাসী, সশস্ত্র গোষ্ঠী এবং কলম্বিয়ান সরকারের মধ্যে সংঘাতের নেপথ্যে খনি, জমি এবং শ্রম আজও মূল বিষয়।

 ইতিহাস 
২০২২ সালের অক্টোবরে জাতীয় আদিবাসী অঞ্চল কমিশন (CNTI)-এর একটি প্রতিবেদন অনুসারে, ২০২১ সালে প্রতি চার দিনে কলম্বিয়ার আদিবাসী জনগোষ্ঠীর একজন সদস্যকে হত্যা করা হয়েছে। কলম্বিয়ায় আদিবাসী সক্রিয় কর্মীদের বিরুদ্ধে ব্যাপক সহিংসতার পরিপ্রেক্ষিতে এই প্রতিবেদনটি প্রকাশ করা হয়। ইনস্টিটিউট অফ ডেভেলপমেন্ট অ্যান্ড পিস স্টাডিজ (INDEPAZ) নামক একটি অলাভজনক সংস্থা, নিহত প্রত্যেক আদিবাসী সক্রিয় কর্মী, সামাজিক নেতা এবং পরিবেশ রক্ষাকারীকে নথিভুক্ত এবং তালিকাভুক্ত করার কাজ করছে। তারা ২০১৬ সালে ২১ জন, ২০১৭ সালে ২০৮ জন, ২০১৮ সালে ২৮২ জন, ২০১৯ সালে ২৫৩ জন, ২০২০ সালে ৯১ জন, ২০২১ সালে ৩৩৮ জন, ২০২২ সালে ৩০০ জন এবং ২০২৩ সালে ২৮৯ জন সক্রিয় কর্মীর মৃত্যুর খবর দিয়েছে। ২০১৬ সালে শান্তি চুক্তি স্বাক্ষরের পর থেকে কমপক্ষে ৬১১ জনেরও বেশি পরিবেশ রক্ষাকারী নিহত হয়েছেন; এর মধ্যে ৩৩২ জন ছিলেন আদিবাসী এবং ২০৪ জনের হত্যাকাণ্ডের ঘটনা ঘটেছে কাউকা ডিপার্টমেন্টে (কলম্বিয়ার একটি প্রশাসনিক অঞ্চল)। কলম্বিয়ায় আদিবাসীদের বিরুদ্ধে সহিংসতার ঘটনায় কাউকা ডিপার্টমেন্ট এগিয়ে রয়েছে; ৪০% আদিবাসী সক্রিয় কর্মী কাউকাতেই নিহত হয়েছেন। এই কর্মীদের অর্ধসংখ্যক নাসা (কলম্বিয়ার উপজাতি) ছিলেন। সামাজিক নেতাদের প্রতি শত শত হুমকির খবর পাওয়া গেছে।

২০১৬ সালে কলম্বিয়া সরকারের সাথে FARC-এর শান্তি চুক্তির পর থেকে আদিবাসী সামাজিক নেতাদের হত্যাকাণ্ডের ধরণে পরিবর্তন এসেছে; এখন আর জাতীয় পর্যায়ের রাজনৈতিক নেতারা নন বরং গ্রামীণ সক্রিয় কর্মীরা এই হত্যাকাণ্ডের প্রধান শিকার। এই হত্যাকাণ্ডের বেশিরভাগই অজানা সশস্ত্র বাহিনী, FARC ভিন্নমতাবলম্বী গোষ্ঠী এবং রাষ্ট্রীয় সশস্ত্র বাহিনী দ্বারা সংঘটিত হয়। মাঝে মাঝে সক্রিয় কর্মীদের সুরক্ষার জন্য সরকারের জাতীয় সুরক্ষা ইউনিটের একজন এজেন্ট নিযুক্ত করা হয়, যে তাদের "সুরক্ষার পথে" পরিচালিত করে এবং তাদের বিপদের বাইরে রাখে। তবে একজন এজেন্ট নিয়োগের পরিকল্পনা সম্পূর্ণ করতে ৩ মাস পর্যন্ত সময় লাগতে পারে।

কলম্বিয়ায় মানবাধিকারের প্রতি সরকারের অবহেলা বা সশস্ত্র সংঘাতের কারণে অনেক আদিবাসী বাস্তুচ্যুত হয়েছে; প্রায় ৮,৫০,৩৫৩ জনকে তাদের অঞ্চল থেকে জোরপূর্বক উচ্ছেদ করা হয়েছে।

 গোষ্ঠী 
 আদিবাসী রক্ষী 
আদিবাসী রক্ষী (পায়েজ বা নাসা ইউয়ে ভাষায় কিওয়ে থেগনাস ) হলো কলম্বিয়ার আদিবাসী পুরুষ, মহিলা এবং শিশুদের একটি দল যারা তাদের পূর্বপুরুষের ভূমি রক্ষায় স্বেচ্ছাসেবক হিসেবে কাজ করে। এই দলটি সহিংসতা-কবলিত কাউকা ডিপার্টমেন্টে উদ্ভূত হয়েছিল এবং ২০০১ সালে সশস্ত্র সংঘাতের তীব্রতার সময় একটি সংগঠিত বাহিনীতে পরিণত হয়েছিল। নিরস্ত্র অবস্থায়, তারা কলম্বিয়ার বিভিন্ন সামরিক গোষ্ঠীর মুখোমুখি হয়েছে, যেমন FARC, ডানপন্থী আধাসামরিক বাহিনী এবং কলম্বিয়ান সেনাবাহিনী। আদিবাসী রক্ষীরা জানিয়েছে যে তাদের জন্য সবচেয়ে বড় হুমকি হলো অসংখ্য সামরিক গোষ্ঠী যারা কলম্বিয়ান সরকারের সাথে ২০১৬ সালের শান্তি চুক্তির বিরোধিতা করেছিল। অবৈধ সোনা খনন এবং কোকেন চাষ থেকে পরিবেশ রক্ষা করা এখন রক্ষীদের প্রধান উদ্দেশ্য।

 তথ্যসূত্র 

বিষয়শ্রেণী:আদিবাসী ভূমি অধিকার
বিষয়শ্রেণী:কলম্বিয়ার জাতিগোষ্ঠী
বিষয়শ্রেণী:পরিবেশগত বর্ণবাদ
বিষয়শ্রেণী:আদিবাসীদের বিরুদ্ধে সহিংসতা